R. Kaliňák, podpredseda vlády a minister vnútra SR: (2007-02-01):
Pán poslanec, keby som vám odpovedal jedným slovom, mali by ste pocit, že sa nedostatočne venujem otázkam opozičných politikov a podobne, ako pred niekoľkými minútami tu niektorí z vašich kolegov vykrikovali, že sa bojíme opozičných otázok. Ja si myslím, že sa nebojíme, a keď chceme na ne odpovedať, potom zase hovoríte, že odpovedáme príliš dlho. Proste tá opozičná schizofrénia, ktorá vás postihla, je pochopiteľná po zlom volebnom výsledku, ale napriek tomu vám držíme palce, aby ste sa skoro uzdravili. (Hlasy v pléne a potlesk.) Naozaj sa nemám za čo. To bola iba otázka, reakcia vlastne na pána poslanca Galbavého. (Nezrozumiteľné slová z pléna.) Ja si to plnohodnotne uvedomujem, pán poslanec. Takže, treba byť tolerantný. Ja som už povedal, že to je proste problematické a že z toho sa treba dostať. Vaša otázka teda znie, vážený pán poslanec, či sa môžeme už jednoznačne vyjadriť, k akému dátumu navrhneme zrušiť 8 krajských úradov. Chcem povedať, že možno mnohí v uplynulom období boli zvyknutí na to, že politické rozhodnutie predchádzalo akémukoľvek serióznemu odbornému uvažovaniu, a preto povedal sa nejaký cieľ a k tomu cieľu sa smerovalo. Musím povedať, že my teda zastávame opačný názor, a preto chceme každú problematiku, ktorá je veľmi dôležitá pre tento štát, chceme naozaj veľmi podrobne analyzovať. Preto chcem povedať, že po posledných reformách a všetkých úpravách v rámci štátnej správy a samosprávy a vlastne aj prenesených kompetencií, ktoré samospráva dnes vykonáva, nám narástlo niekoľko tisíc úradníkov navyše oproti stavu spred reformy a ten problém je v tom, že tak by sa reformy robiť nemali. A preto si myslíme, že chceme ísť presne opačnou cestou, a to cestou, ktorá by v konečnom dôsledku znamenala menší počet úradníkov, menšie náklady štátu na štátnu správu, a čo je úplne najpodstatnejšie, je ústretovosť smerom k tým, pre ktorých štátna správa má pracovať, a to sú vlastne daňoví poplatníci, ktorí štátnu správu využívajú ako servis. A my teda vlastne chceme, aby servis štátu za peniaze, ktoré občania cestou svojich daní platia do štátu, aby ten servis bol veľmi kvalitný. Na základe tejto skutočnosti teda chceme naozaj pripraviť v rámci ministerstva vnútra hlbokú štúdiu s návrhmi, ktoré predložíme v priebehu najbližších 3 týždňov do vlády Slovenskej republiky, aby sme mohli začať s procesom verejnej diskusie. Keďže na tomto, na tejto otázke vzhľadom na skutočnosť, že zrušenie krajských úradov je súčasťou programového vyhlásenia vlády, pracujeme v podstate od nastúpenia do vlády, sú už mnohé návrhy rozpracované. (Hlas z pléna.) V každom prípade, pán poslanec, ja tomu rozumiem, že vaše nutkanie rozprávať je určené, ale proste vyčkajte si na svoj čas, aj ten príde a my si vás radi vypočujeme, keď budete. Rozumiem, že slušnosť je vec, ktorá sa nedá niekedy naučiť, to by mal mať človek vrodené, ale vo vašom prípade je to asi ťažko očakávať. A aby som pokračoval. Dovoľte, páni poslanci, aj pán poslanec Bugár, môžem reagovať, keď vy môžete vykrikovať počas tejto hodiny. Mohli by ste mi, prosím vás pekne, odcitovať príslušné ustanovenie rokovacieho poriadku, pán Bugár, že nemôžem komunikovať? Ja si myslím, že by ste mi vyčítali. Viete, musíte si uvedomiť, že my ako exekutíva, ktorú vy kontrolujete, my sa snažíme byť otvorení. A ja, keď počas svojho prejavu počujem, že pán poslanec niečo chce, ja mu rád na to odpoviem. Rád s ním budem komunikovať. My radi diskutujeme, pretože iba na základe diskusie môže vzísť nejaký rozumný výsledok. Ďakujem pekne.